**PROJEKTS**

**Paskaidrojuma raksts**

**Rēzeknes novada pašvaldības saistošajiem noteikumiem**

**„Grozījumi Rēzeknes novada pašvaldības 2014.gada 16.oktobra saistošajos noteikumos Nr.45 „Par nekustamā īpašuma nodokli Rēzeknes novadā””**

|  |  |
| --- | --- |
| **Paskaidrojuma raksta sadaļas** | Norādāmā informācija |
| 1. Projekta nepieciešamības pamatojums | Šobrīd Rēzeknes novada pašvaldībā nekustamā īpašuma nodokļa administrēšana notiek atbilstoši likumam “Par nekustamā īpašuma nodokli” un Rēzeknes novada pašvaldības 2014.gada 16.oktobra saistošiem noteikumiem Nr.45 “Par nekustamā īpašuma nodokli Rēzeknes novadā”, turpmāk Saistošie noteikumi Nr.45, kuri spēkā no 2014.gada 30.oktobra (parakstīti 30.10.2014., stājušies spēkā 31.10.2014.).  Konstatētas nepilnības 1. un 9.punkta redakcijā.  Saskaņā ar likuma “Par nekustamā īpašuma nodokli” 3.panta pirmo daļu, pašvaldībai ir tiesības noteikt nekustamā īpašuma nodokļa likmi.  Grozījumus nepieciešams veikt nepilnību novēršanai teksta daļā un nekustamā īpašuma nodokļa likmes noteikšanai dzīvojamām mājām, kurās nevienai personai nav deklarēta dzīvesvieta. Grozījumu mērķis:1)mazināt iedzīvotāju migrāciju uz citām teritorijām; 2) veicināt īpašumu apsaimniekošanu un apkārtējās vides stāvokļa uzlabošanu; 3)palielināt saimniecisko aktivitāti un iedzīvotāju ienākuma nodokļa ieņēmumus pašvaldībā. |
| 2. Īss projekta satura izklāsts | Rēzeknes novada pašvaldības saistošo noteikumiem „Grozījumi Rēzeknes novada pašvaldības 2014.gada 16.oktobra saistošajos noteikumos Nr.45 „Par nekustamā īpašuma nodokli Rēzeknes novadā””, izdoti saskaņā ar likuma „Par nekustamā īpašuma nodokli” 3.panta pirmo daļu  Saistošo noteikumu izdošanas mērķis – izdarīt grozījumus spēkā esošajos Saistošajos noteikumos Nr.45.  Saistošo noteikumu Nr.45 1.punktā precizēts noteikumu izdošanas pamatojums. 9.punktā precizēta atbildīgā struktūra nekustamā īpašuma nodokļa administrēšanā.  Saistošie noteikumi Nr.45 papildināti ar IV1 daļu Nekustamā īpašuma nodokļa likmes. IV1 daļa paredz, ka dzīvokļa īpašuma sastāvā esošai ēkas daļai, kuras lietošanas veids ir dzīvošana, un šai daļai piekrītošajai koplietošanas telpu platībai, viena dzīvokļa mājām, divu vai vairāku dzīvokļu mājām, kas nav sadalītas dzīvokļa īpašumos, kā arī telpu grupām nedzīvojamās ēkās, kuru lietošanas veids ir dzīvošana, ja objektā taksācijas gada 1. janvārī plkst. 0.00 dzīvesvieta nav deklarēta nevienai personai, un šī objekta atbilstošās daļas īpašnieka, tiesiskā valdītāja vai lietotāja deklarētā dzīvesvieta taksācijas gada 1.janvārī plkst. 0.00 nav Rēzeknes novada teritorijā, piemēro nekustamā īpašuma nodokļa likmi 1,5% apmērā no objekta kadastrālās vērtības. |
| 3. Informācija par plānoto projekta ietekmi uz pašvaldības budžetu | Saistošo noteikumu īstenošana ietekmē pašvaldības budžetu. Budžeta ieņēmumus no nekustamā īpašuma nodokļa plānots palielināt apjomā līdz 133 696 EUR.  Lai nodrošinātu saistošo noteikumu izpildi nav nepieciešams veidot jaunas institūcijas vai radīt jaunas darba vietas. |
| 4. Informācija par plānoto projekta ietekmi uz uzņēmējdarbības vidi pašvaldības teritorijā | Saistošo noteikumu projekts attiecināms uz visiem nekustamā īpašuma nodokļu maksātājiem un piemērojams visā Rēzeknes novada teritorijā.  Uzņēmējdarbības vidi pašvaldības teritorijā saistošie noteikumi neskars. |
| 5. Informācija par administratīvajām procedūrām | Personas Saistošo noteikumu projekta piemērošanas jautājumos var griezties Rēzeknes novada pašvaldības Zemes pārvaldības dienestā.  Saistošo noteikumu projekts neskar administratīvās procedūras. |
| 6. Informācija par konsultācijām ar privātpersonām | Rēzeknes novada pašvaldība aicina izteikt viedokļus, priekšlikumus par saistošo noteikumu projektu. Savus priekšlikumus un ieteikumus sūtīt Juridiskās un lietvedības nodaļas juristei Ivetai Ladnajai uz e-pastu iveta.ladna@rezeknesnovads.lv līdz 2017.gada 29.augustam. |